## Rješenje kojim se utvrđuje da je za društvo Termotehnika d.d. iz Zagreba, Mlinoopskrba d.d. iz Zagreba, kao i za Korada Soldatića iz Pule, Renatu Soldatić iz Pule, i Amaliu Soldatić iz Pule, 13. 8. 20

### NN 64/2007 (20.6.2007.), Rješenje kojim se utvrđuje da je za društvo Termotehnika d.d. iz Zagreba, Mlinoopskrba d.d. iz Zagreba, kao i za Korada Soldatića iz Pule, Renatu Soldatić iz Pule, i Amaliu Soldatić iz Pule, 13. 8. 20

# HRVATSKA AGENCIJA ZA NADZOR FINANCIJSKIH USLUGA

**2012**

Na temelju članka 32. stavka 7. Zakona o preuzimanju dioničkih društava
(»Narodne novine« 84/02, 87/02 i 120/02) i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
Hrvatska agencija za nadzor financijskih usluga u predmetu utvrđivanja
postojanja obveze objavljivanja ponude za preuzimanje trgovačkog društva Brionka
d.d., Pula, Tršćanska 35, na sjednici održanoj 13. lipnja 2007. godine donijela
je

## RJEŠENJE

I. Utvrđuje se da je za društvo Termotehnika d.d. iz Zagreba, Ilica 370, upisano
u sudski registar Trgovačkog suda u Zagrebu pod MBS: 080183641, za društvo
Mlinoopskrba d.d. iz Zagreba, Ilica 370, upisano u sudski registar Trgovačkog
suda u Zagrebu pod MBS: 080098489, kao i za Korada Soldatića iz Pule, Bruna Kosa
6, Renatu Soldatić iz Pule, Bruna Kosa 6 i Amaliu Soldatić iz Pule, Valvazorova
9, 13. kolovoza 2004. godine nastala obveza objavljivanja ponude za preuzimanje
trgovačkog društva Brionka d.d., Pula, Tršćanska 35, koje je društvo upisano u
sudski registar Trgovačkog suda u Rijeci pod MBS: 040051487, jer su na temelju
zajedničkog djelovanja tog dana zajedno raspolagali s 32.802 dionice, što čini
26,62% glasova.
II. Termotehnika d.d. iz Zagreba, Ilica 370, Mlinoopskrba d.d. iz Zagreba, Ilica
370, Korado Soldatić iz Pule, Bruna Kosa 6, Renata Soldatić iz Pule, Bruna Kosa
6 i Amaliju Soldatić iz Pule Valvazorova 9, obvezni su ponudu za preuzimanje
uputiti svim preostalim dioničarima društva Brionka d.d., Pula, Tršćanska 35
koji drže dionice s pravom glasa.
III. Nalaže se društvu Brionka d.d., Pula, Tršćanska 35 da ovo rješenje dostavi
dioničarima društva ili omogući dostavu rješenja putem Središnje depozitarne
agencije d.d. Zagreb, u roku od 15 dana od dana primitka rješenja.
IV. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje: Agencija) provela je
sukladno odredbama članka 32. Zakona o preuzimanju dioničkih društava (»Narodne
novine« br. 84/02, 87/02 i 120/02, dalje: Zakon o preuzimanju) postupak nadzora
nad stjecanjem dionica trgovačkog društva Brionka d.d., Pula, Tršćanska 35
(dalje: Izdavatelj).
Sukladno odredbama članka 4. stavak 1. Zakona o preuzimanju, 13. kolovoza 2004.
godine nastupila je za:
• Termotehnika d.d., Zagreb, Ilica 370 (dalje: »Obveznik I«),
• Mlinoopskrba d.d., Zagreb, Ilica 370 (dalje: »Obveznik II«),
• Korado Soldatić iz Pule, Bruna Kosa 6 (dalje: »Obveznik III«),
• Renata Soldatić iz Pule, Bruna Kosa 6 (dalje: »Obveznik IV«),
• Amalija Soldatić iz Pule, Valvazorova 9 (dalje: »Obveznik V«)
(dalje u tekstu skupno «Obveznici») obveza objave ponude za preuzimanje
Izdavatelja.
Izdavatelj je javno dioničko društvo sukladno odredbama članka 114. Zakona o
tržištu vrijednosnih papira (»Narodne novine« 84/02),koje je dionice izdalo
javnom ponudom. Komisija je Izdavatelju dana 22. srpnja 2003. godine izdala
Rješenje o odobrenju objavljivanja podataka iz skraćenog prospekta pri uvrštenju
dionica Izdavatelja u kotaciju javnih dioničkih društava. Izdavatelj je član
Središnje depozitarne agencije d.d., Zagreb od 30. ožujka 2001. godine.
Obveznici su bili dužni, na temelju odredbe članka 13. stavka 1. Zakona o
preuzimanju, do 12. rujna 2004. godine podnijeti Komisiji za vrijednosne papire
Republike Hrvatske, kao pravnom predniku Agencije zahtjev za odobrenje
objavljivanja ponude za preuzimanje, budući da je 13. kolovoza 2004. godine
Obveznik I kupio 4000 dionica Izdavatelja putem Ugovora o prijenosu dionica od
Izdavatelja. Navedena transakcija provedena je u sustavu Središnje depozitarne
agencije 7. listopada 2004.
Ukupan broj dionica Izdavatelja u posjedu Obveznika I na dan 13. kolovoza 2004.
godine iznosi 31.395 dionica, odnosno 23,71% učešća u temeljnom kapitalu
Izdavatelja. Na dan 13. kolovoza 2004 godine Izdavatelj posjeduje 9.197
vlastitih dionica, odnosno 6,95% udjela u temeljnom kapitalu Izdavatelja.
Ovisno društvo Izdavatelja, Puljanka-Brionka d.o.o., Pula, Tršćanska 35 na isti
dan, 13. kolovoza 2004. godine posjeduje 22.515 dionica Izdavatelja, odnosno 17%
udjela u temeljnom kapitalu Izdavatelja.
Puljanka-Brionka d.o.o. jest na dan 13. kolovoza 2004. godine u 50% vlasništvu
Izdavatelja, dok je preostalih 50% temeljnog kapitala Puljanke-Brionke d.o.o. u
vlasništvu Puljanke d.d. Obveznik III, predsjednik uprave Izdavatelja, istu
funkciju obavlja i u društvu Puljanka-Brionka d.o.o. i u društvu Puljanka d.d.,
te prema tome ima neposredni utjecaj na poslovne i financijske politike
navedenih društava. U nadzornom odboru Izdavatelja se nalaze Mladen i Velimir
Anić, dok se u nadzornom odboru Puljanke-Brionke d.o.o. nalaze Boris Anić (sin
Mladena Anića), Kristijan Anić (sin Velimira Anića) i Karlo Soldatić (sin
Obveznika III).
Na dan 13. 8. 2004. godine broj vlastitih dionica Izdavatelja iznosi 9.197
dionica, što predstavlja 6,94% udjela u temeljnom kapitalu Izdavatelja. Broj
dionica koje daju pravo glasa na Skupštini Izdavatelja iznosi 123.213 dionica.
Obveznik I na predmetni dan, 13. kolovoza 2004. godine, posjeduje 31.395 dionica
Izdavatelja, odnosno 23,71% udjela u temeljnom kapitalu Izdavatelja, što
predstavlja 25,48% od ukupnog broja glasova koje daju dionice Izdavatelja s
pravom glasa.
Na isti dan, 13. kolovoza 2004. godine, Obveznik II posjeduje 300 dionica
Izdavatelja, odnosno 0,2265% udjela u temeljnom kapitalu Izdavatelja, što
predstavlja 0,2979% od ukupnog broja glasova koje daju dionice Izdavatelja s
pravom glasa.
Na predmetni dan Obveznik I posjeduje 1.443 dionice Obveznika II, odnosno 24,99%
temeljnog kapitala Obveznika II, što predstavlja 26,40% od ukupnog broja glasova
koje daju dionice Obveznika II s pravom glasa.
Na predmetni dan, Termotehnika inžinjering d.o.o. posjeduje dodatne 1.443
dionice Obveznika II, odnosno 24,99% temeljnog kapitala Obveznika II, što
predstavlja 26,40% od ukupnog broja glasova koje daju dionice Obveznika II s
pravom glasa. Termotehnika inžinjering d.o.o. je društvo u vlasništvu Borisa
Anića, Kristijana Anića, Andree Anić i Obveznika III. Vlasnička struktura
društva Termotehnika inžinjering d.o.o na dan 13. kolovoza 2004. godine je kako
slijedi: Boris Anić posjeduje 20% udjela u temeljnom kapitalu društva
Termotehnika inžinjering d.o.o., Kristijan Anić posjeduje 33% udjela u temeljnom
kapitalu društva Termotehnika inžinjering d.o.o. Andrea Anić posjeduje 13%
udjela u temeljnom kapitalu društva Termotehnika inžinjering d.o.o., dok
Obveznik III posjeduje 34% udjela u temeljnom kapitalu istog društva.
Prema članku 8. stavak 5. Zakona o preuzimanju smatra se da fizičke osobe
djeluju zajedno ako su u krvnom srodstvu u pravoj liniji do prvog stupnja
zaključno, te ako su bračni drugovi. Boris Anić i Andrea Anić, sin i kćer
Mladena Anića, Kristijan Anić, sin Velimira Anića, zajedno posjeduju 66% udjela
u temeljnom kapitalu društva Termotehnika inžinjering d.o.o.. Nadalje, Obveznik
III posjeduje preostalih 34% udjela u temeljnom kapitalu društva Termotehnika
inžinjering d.o.o., a članovi uprave, odnosno direktori društva Termotehnika
inžinjering d.o.o. su Boris Anić, Kristijan Anić i Obveznik III.
Na dan 13. 8. 2004. godine Obveznik I ima 3.966 izdanih dionica, a vlasnička
struktura je kako slijedi:
• Mladen Anić posjeduje 1.289 dionica Obveznika I, odnosno 32,5% udjela u
temeljnom kapitalu, što predstavlja isti broj glasova na glavnoj skupštini
Obveznika I.
• Velimir Anić posjeduje 739 dionica Obveznika I, odnosno18,63% udjela u
temeljnom kapitalu, što predstavlja isti broj glasova na glavnoj skupštini
Obveznika I.
• Obveznik III posjeduje 739 dionica Obveznika I, odnosno18,63% udjela u
temeljnom kapitalu, što predstavlja isti broj glasova na glavnoj skupštini
Obveznika I.
• Obveznik II posjeduje 738 dionica Obveznika I, odnosno18,61% udjela u
temeljnom kapitalu, što predstavlja isti broj glasova na glavnoj skupštini
Obveznika I.
Predsjednik uprave Obveznika I na navedeni dan je Obveznik II. Članovi nadzornog
odbora su: Željko Vukman, Velimir Anić i Boris Anić.
Slijedom navedenog, ako se na 13. kolovoza 2004. godine usporede vlasničke i
upravljačke strukture Obveznika I i društva Termotehnika inžinjering d.o.o.
vidljiva je jasna vlasnička i upravljačka povezanost istih društava u smislu
članka 8. stavaka 3. i 5. Zakona o preuzimanju.
Dakle, 13. kolovoza 2004. godine, Obveznik I izravno, te preko povezanog društva
Termotehnike inžinjering d.o.o., posjeduje 2.886 dionica Obveznika II, odnosno
49,98% temeljnog kapitala Obveznika II, što predstavlja 52,80% od ukupnog broja
glasova koje daju dionice Obveznika II s pravom glasa.
Na dan 13. kolovoza 2004. godine Obveznik III posjeduje 34% udjela u temeljnom
kapitalu društva Termotehnika inžinjering d.o.o., te je član uprave istog
društva. Na isti dan, Termotehnika inžinjering d.o.o. posjeduje 1.443 dionice
Obveznika II, odnosno 24,99% temeljnog kapitala Obveznika II, što predstavlja
26,40% od ukupnog broja glasova koje daju dionice Obveznika II s pravom glasa.
Obveznik IV je bračni drug Obveznika III, dok je Obveznik V majka Obveznika III.
Iz navedenog je razvidno da Obveznici djeluju zajednički prema Izdavatelju u
smislu članka 8., stavka 2., stavka 3., alineje a), b) i c) i stavka 5. Zakona
prema kojemu pravne osobe, te pravne i fizičke osobe djeluju zajednički kad
jedna od njih izravno ili neizravno kontrolira drugu ili druge pravne osobe, te
da fizička ili pravna osoba kontrolira pravnu osobu kada ima, izravno ili
neizravno, 25% i više udjela u temeljnom kapitalu pravne osobe, izravno ili
neizravno, 25% i više glasačkih prava u glavnoj skupštini pravne osobe, te pravo
upravljanja poslovnim i financijskim politikama pravne osobe na temelju ovlasti
iz statuta ili sporazuma.
Obveznici su na dan 13. kolovoza 2004. godine raspolagali sa 32.802 dionice
Izdavatelja, što je iznosilo 24,77% temeljnog kapitala i davalo je 26,62%
glasova koje daju dionice Izdavatelja s pravom glasa.
Odredbom članka 4. stavak 1. Zakona o preuzimanju, osoba koja stekne dionice
izdavatelja kojima, zajedno s dionicama koje već ima, prelazi prag od 25% od
ukupnog broja glasova koje daju dionice izdavatelja s pravom glasa, obvezna je o
stjecanju bez odgode obavijestiti izdavatelja, Komisiju i javnost, te objaviti
ponudu za preuzimanje, pod uvjetima i na način određen Zakonom o preuzimanju
dioničkih društava.
Kao što je naprijed navedeno, Obveznik I je dana 13. kolovoza 2004. godine na
temelju Ugovora o prodaji i prijenosu dionica stekao 4.000 dionica Izdavatelja.
Predmetna je transakcija provedena u depozitoriju Središnje depozitarne agencije
dana 7. listopada 2004. godine, nakon kojeg je stjecanja Obveznik I raspolagao s
ukupno 31.395 dionica Izdavatelja, što je iznosilo 23,71% udjela u temeljnom
kapitalu Izdavatelja i davalo je 25,48% glasova. Obveznici su na dan 13.
kolovoza 2004. godine zajedno raspolagali sa 32.802 dionica Izdavatelja, što je
iznosilo 24,66% temeljnog kapitala i davalo je 26,62% glasova.
Rok u kojem su Obveznici bli dužni Komisiji podnijeti zahtjev za odobrenje
objavljivanja ponude za preuzimanje određen je člankom 13. st. 1. Zakona o
preuzimanju, odnosno u roku od 30 dana od nastanka obveze objavljivanja ponude
za preuzimanje, dakle, do 12. rujna 2004. godine.
Na temelju Rodnih listova pod rednim brojem 618. za godinu 1959. i 473. za
godinu 1955. izdanih od Matičnog ureda Pula, te Vjenčanog lista pod rednim
brojem 125. za godinu 1978. vidljivo je da su Obveznik III i Obveznik IV bračni
drugovi. Također, na temelju Rodnih listova pod rednim brojem 9. za godinu 1930.
i 618. za godinu 1959. vidljivo je da je Obveznik V majka Obveznika III.
Iz navedenog je razvidno da Obveznici djeluju zajednički prema Izdavatelju u
smislu članka 8., stavka 2., te stavka 3., alineje a.) i b.), te stavka 5.
Zakona o preuzimanju dioničkih društava, prema kojemu pravne osobe, te pravne i
fizičke osobe djeluju zajednički kad jedna od njih izravno ili neizravno
kontrolira drugu ili druge pravne osobe, te da fizička ili pravna osoba
kontrolira pravnu osobu kada ima, izravno ili neizravno, 25% i više udjela u
temeljnom kapitalu pravne osobe, te, izravno ili neizravno, 25% i više glasačkih
prava u glavnoj skupštini pravne osobe.
Obveznici su na dan 13. kolovoza 2004. godine raspolagali sa 32.802 dionica
Izdavatelja, što je iznosilo 24,77% temeljnog kapitala i davalo je 26,62% od
ukupnog broja glasova koje daju dionice Izdavatelja s pravom glasa.
Odredbom članka 4. stavak 1. Zakona o preuzimanju, osoba koja stekne dionice
izdavatelja kojima, zajedno s dionicama koje već ima, prelazi prag od 25% od
ukupnog broja glasova koje daju dionice izdavatelja s pravom glasa, obvezna je o
stjecanju bez odgode obavijestiti izdavatelja, Komisiju i javnost, te objaviti
ponudu za preuzimanje, pod uvjetima i na način određen Zakonom o preuzimanju
dioničkih društava.
Rok u kojem su Obveznici bli dužni Komisiji podnijeti zahtjev za odobrenje
objavljivanja ponude za preuzimanje određen je člankom 13. st. 1. Zakona o
preuzimanju, odnosno u roku od 30 dana od nastanka obveze objavljivanja ponude
za preuzimanje, dakle, do zaključno s 12. rujna 2004. godine.
Odredbom članka 15. st. 3. Zakona o preuzimanju propisano je da ponuđena cijena
ne može biti niža od najviše cijene po kojoj je ponuditelj, ili osoba koja s
njime zajednički djeluje, stekao dionice s pravom glasa u razdoblju od jedne
godine prije dana objavljivanja ponude za preuzimanje.
Sukladno članku 135. Zakona o općem upravnom postupku, Agencija smatra da je
utvrdila činjenice i okolnosti koje su značajne za ovo rješenje. U cilju
omogućavanja strankama da ostvare i zaštite svoja prava i pravne interese,
Agencija je zatražila od istih očitovanja na gore navedene okolnosti.
Slijedom navedenog, Agencija smatra da je strankama u postupku bila dana
mogućnost da se očituju o svojim pravima i pravnim interesima, sukladno odredbi
članka 135. Zakona o općem upravnom postupku.
Slijedom navedenog, a sukladno odredbama članka 32. stavka 7. Zakona o
preuzimanju dioničkih društava kojima je propisano da ako osoba koja je obvezna
objaviti ponudu za preuzimanje, to ne učini u zakonskom roku, Komisija će
postojanje obveze na objavljivanje ponude za preuzimanje utvrditi rješenjem,
valjalo je riješiti kao u točki 1. izreke rješenja.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga (»Narodne novine« 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovog rješenja.

Klasa: UP/I-041-02/06-01/42
Urbroj: 326-321/07-61
Zagrebu, 13. lipnja 2007.

Predsjednik Uprave
**Ante Samodol**, v. r.

Rješenje, NN 64/2007-2012
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)